**SZOMBATHELY MEGYEI JOGÚ VÁROS**

**BŰNMEGELŐZÉSI, KÖZBIZTONSÁGI ÉS KÖZRENDVÉDELMI BIZOTTSÁGÁNAK**

**ÜGYRENDJE**

Szombathely Megyei Jogú Város Bűnmegelőzési, Közbiztonsági és Közrendvédelmi Bizottsága a Rendőrségről szóló 1994. évi XXXIV. törvény (a továbbiakban: Rtv.) 10. § (2) bekezdésében kapott felhatalmazás alapján működésének részletes eljárási szabályait a következőkben állapítja meg:

**Általános rendelkezések**

**1. §**

(1) A bizottság megnevezése: Szombathely Megyei Jogú Város Bűnmegelőzési, Közbiztonsági és Közrendvédelmi Bizottsága.

(2) A bizottság rövidített megnevezése: BKKB.

**2. §**

A bizottság székhelye: Szombathely, Kossuth Lajos utca 1-3.

**3. §**

A bizottság jogállása: Állandó bizottság, amelyet a Városi Rendőrkapitánnyal történő egyeztetés után Szombathely Megyei Jogú Város Közgyűlése hoz létre.

**A bizottsági tagság**

**4.§**

1. A bizottság tagjainak száma 17 fő, melyből 2 fő városi képviselő, és 15 fő szakértő.
2. A bizottság elnökét és tagjait a Városi Rendőrkapitány és a Közgyűlés együttesen bízza meg, a Közgyűlés megbízatásának időtartamára.
3. A bizottsági tagság megszűnik:

a) a Közgyűlés megbízatásának lejártával,

b) a bizottsági tag Közgyűlés általi visszahívásával,

c) a bizottsági tagnak a – polgármesterhez címzett, írásban benyújtott –lemondásával,

d) a bizottsági tag halálával.

1. A bizottság első ülésén tagjai sorából az elnök javaslatára, akadályoztatása esetére elnökhelyettest választ.
2. A bizottság ülését az elnök és a (4) bekezdés szerint megválasztott elnökhelyettes együttes akadályoztatása esetén a korelnök hívja össze és vezeti.

**A bizottság általános feladatai**

**5. §**

(1) A Bizottság koordinálja Szombathely Megyei Jogú Város közbiztonságának folyamatos biztosítása és javítása érdekében a rendőrség, valamint a közbiztonság helyzetében érintett állami és társadalmi szervezetek együttműködési tevékenységét, elősegíti munkájukat.

(2) A Bizottság a közbiztonság és a közrend fenntartásáért felelős szervek, szervezetek tevékenységével kapcsolatban állásfoglalást alakít ki, javaslatokat, ajánlásokat tesz feladatuk jobb és hatékonyabb ellátása céljából.

(3) A Bizottság előzetesen véleményezi a Közgyűlés napirendjén szereplő, a Bizottság feladatkörét érintő előterjesztéseket.

(4) A Bizottság segítséget nyújt a bűnmegelőzés érdekében a város közbiztonságában érintett erőinek összefogása, tevékenységük összehangolása, vagyonvédelemi és bűnmegelőzési rendezvények támogatása, valamint azok szervezéséhez, a megelőzési programok terjesztéséhez.

(5) A Bizottság ellátja az önkormányzat rendelete által meghatározott egyéb feladatokat.

**A bizottság működése**

**6. §**

(1) A bizottság az Rtv., valamint saját ügyrendje alapján működik.

(2) A Bizottság működésének szabályaira az ügyrendben nem szabályozott kérdésekben Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendeletben (a továbbiakban: SZMSZ) a bizottságok működésére vonatkozó szabályokat kell megfelelően alkalmazni.

**A bizottság összehívása**

**7. §**

(1) A bizottság üléseit a Közgyűlés napját megelőző 4 munkanapon belül, az elnök által kitűzött időpontban tartja.

(2) Az elnök 15 napon belüli időpontra köteles összehívni a bizottságot:

1. a Közgyűlés határozata alapján,
2. a polgármester indítványára,
3. a városi rendőrkapitány indítványára,
4. a bizottság legalább 4 tagjának indítványára.

(3) Bármely városi képviselő javasolhatja a bizottság elnökének a bizottság feladatkörébe tartozó ügy megtárgyalását, amelyet a bizottság legközelebbi ülése elé kell terjeszteni, és tárgyalásához az indítványozó képviselőt meg kell hívni.

(4) A Bizottság ülésére tanácskozási joggal meg kell hívni a polgármestert, az alpolgármestereket, a jegyzőt, aljegyzőt, valamint Szombathely Megyei Jogú Város Polgármesteri Hivatala Hatósági Osztály vezetőjét és 2025. március 31. napjáig a Közterület-felügyelet, 2025. április 1. napjától a Városrendészet irodavezetőjét.

(5) Az egyes napirendi pontok tárgyalására tanácskozási joggal kell meghívni az előterjesztés előadóját, valamint a bizottság elnöke vagy a polgármester által megjelölt személyeket.

(6) A bizottság ülésén tanácskozási joggal részt vehet bármelyik városi képviselő.

(7) A bizottság tagja köteles e-mail-ben vagy szóban előzetesen bejelenteni a bizottság elnökének (akadályoztatása esetén elnökhelyettesének), ha a bizottság ülésén való részvételben, illetőleg egyéb bizottsági megbízatása teljesítésében akadályoztatva van.

**Az ülés előkészítése**

**8. §**

(1) A bizottsági ülés meghívóját és a napirendi javaslatok anyagait elektronikus úton kapják meg a bizottság tagjai.

(2) Az ülések előkészítésére, az előterjesztések kiküldésére és a sürgősségi indítványokra az SZMSZ rendelkezéseit kell megfelelően alkalmazni.

**Az ülések rendje**

**9. §**

(1) A bizottság ülését az elnök, akadályoztatása esetén az elnökhelyettes vezeti.

(2) A meghívóban kiküldött napirendhez a bizottság tagja egy alkalommal legfeljebb 1 percben szólhat hozzá. A Bizottság a napirendi javaslatról vita nélkül, minősített többséggel határoz.

(3) A bizottság ülése nyilvános. A bizottság zárt ülést tart vagy rendelhet el a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 46. § (2) bekezdésében foglaltak alapján. A zárt ülésen a bizottság tagjai, a napirend előadója, a 7. § (4) bekezdése szerinti állandó meghívottak, valamint a jegyzőkönyvvezető és a Polgármesteri Hivatal meghívott ügyintézője vehetnek részt.

(4) A bizottság döntéseiről az elnök ad tájékoztatást. A bizottság minden tagja az ülésen tudomására jutott állami és szolgálati titkot köteles megőrizni.

(5) A bizottság határozatképes, ha tagjainak több mint fele jelen van. A határozatképesség hiánya miatt elmaradt ülést 7 napon belüli időpontra újra össze kell hívni, amely ülésen – az elmaradt ülés napirendjének megtárgyalása után – új napirendek is tárgyalhatók.

(6) A határozathozatalra, a kizárásra és a szavazás rendjére az Mötv. és az SZMSZ szabályait kell megfelelően alkalmazni.

(7) A bizottság elnöke, akadályoztatása esetén az elnökhelyettes napirendi pontként megnyitja, vezeti és lezárja a vitát. Összefoglalja a vita eredményét. Javaslatot tesz a határozat, állásfoglalás szövegére, elrendeli a szavazást, megállapítja annak eredményét és kihirdeti a határozatot. Indokolt esetben a bizottság elrendelheti a vitákban elmondottak egy részének az ülésről készített jegyzőkönyvben történő szó szerinti rögzítését.

(8) Amennyiben a szavazás eredményének megállapítása után a bizottság tagja kéri, úgy az elnök elrendeli a kisebbségi vélemény pontos szövegének a jegyzőkönyvben történő rögzítését.

(9) A bizottsági ülés rendjének fenntartásáról az elnök gondoskodik. Ennek keretében:

a) a tárgytól eltérő, vagy újra ugyanazon érveket hangoztató felszólalót figyelmezteti, ismételt esetben megvonja tőle a szót;

b) rendzavarás esetén – figyelmeztetés utáni ismétlődéskor – a rendbontót a bizottsági tag kivételével a helyiség elhagyására kötelezheti;

c) rendre utasíthatja azt a felszólalót, aki a bizottság tekintélyét vagy valamelyik bizottsági tagot érintő sértő kifejezést használ;

d) engedélyezi az ülésen a napirendi pontokhoz kapcsolódó és egyéb dokumentumok kiosztását.

(10) Az elnöknek a rendfenntartás érdekében tett – a (9) bekezdésben meghatározott – intézkedései ellen felszólalni, azokat visszautasítani, vagy azokkal vitába szállni nem lehet.

**A jegyzőkönyv**

**10. §**

(1) A bizottság ülésén hozott döntésekről hangfelvétel készül, melyet meg kell őrizni. Az ülésről készült hangfelvétel őrzéséről a Hatósági Osztály gondoskodik.

(2) A bizottság üléséről 15 napon belül írásbeli jegyzőkönyvet kell készíteni.

(3) A jegyzőkönyvnek tartalmaznia kell:

1. az ülés helyét és idejét;
2. a jelenlévő bizottsági tagok és tanácskozási joggal meghívottak nevét;
3. az elfogadott napirendeket;
4. az egyes napirendeknél az előadó nevét és beosztását;
5. a meghozott határozat pontos szövegét a végrehajtásért felelősök és a határidő megjelölésével;
6. a kisebbségi véleményt;
7. az elnök rendfenntartással kapcsolatos és egyéb intézkedéseit; valamint
8. az ülésen elhangzottak egy részének szó szerinti rögzítésére vonatkozó kérést.

(4) A határozatokat a naptári év elejétől kezdődően folyamatos sorszámmal, évszámmal és a bizottság nevének rövidítésével kell ellátni, feltüntetve a végrehajtásért felelős személy nevét, és a határidőt.

(5) Önkormányzati ügyekben a polgármestert, alpolgármestereket, a bizottság elnökét vagy tagját, közigazgatási ügyekben pedig a jegyzőt kell végrehajtásért felelősként megjelölni, de fel kell tüntetni a Hivatal azon belső szervezeti egységének vezetőjét, vagy köztisztviselőjét is, akinek az ügy feladatkörébe tartozik. Nem önkormányzati feladatkörbe tartozó ügyekben felelősként az elnököt kell megjelölni a felkérésre, abban az esetben, ha a hatáskörrel rendelkező szerv képviselője a bizottságnak nem tagja, egyéb esetekben a hatáskörrel rendelkező szerv bizottságba delegált tagját kell megjelölni.

(6) A bizottság határozatát a Hatósági Osztály – a jegyzőkönyv aláírása után – azonnal megküldi annak, aki végrehajtásért felelősként megnevezésre került. Ezen felül a közgyűlési előterjesztés tárgyalása során hozott bizottsági határozatok egy példányát a Közgyűlés megnyitásáig meg kell küldeni a bizottság elnökének.

(7) A végrehajtásért felelős személy köteles a végrehajtásról szóló jelentést legkésőbb a határidő lejártát követő napon a bizottság elnökének megküldeni.

(8) A jegyzőkönyv digitális példányát 15 munkanapon belül a KBR rendszerbe történő feltöltéssel kell a bizottság tagjainak, valamint a polgármesternek és a jegyzőnek hozzáférhetővé tenni.

(9) A zárt ülésről külön jegyzőkönyvet kell készíteni. A jegyzőkönyvbe való betekintésre az Mötv. szabályait kell alkalmazni.

**Bizottsági szakvéleményezés, ellenőrzés**

**11. §**

(1) A bizottság elnöke szakmai véleményének kialakításához a kérdés előzetes vizsgálatára, tanulmányozására és az állásfoglalás, illetőleg a szakvélemény tervezetének elkészítésére felkérheti a bizottság egy vagy több tagját.

(2) A bizottság a hatáskörébe tartozó szakmai feladatok elvégzésére tagjai sorából és külső szakemberekből tanácsadó csoportot alakíthat.

(3) A tanácsadó csoport feladat ellátási programját és a határidőket a bizottság állapítja meg.

(4) A tanácsadó csoport vezetője felelős a megállapítások írásba foglalásáért és a bizottság elé terjesztéséért.

(5) A bizottság a működése során tapasztalt hiányosságok megszüntetésére a polgármesternél, a városi rendőrkapitánynál vagy az érintett szervnél a szükséges intézkedések megtételét kezdeményezi.

**Záró rendelkezések**

**12. §**

(1) A Bizottság működésének ügyviteli feladatait hivatalon belül a Hatósági Osztály koordinálja.

(2) A bizottsági jegyzőkönyv határidőben történő elkészítéséért és az aláírt jegyzőkönyv tárolásáért és kezeléséért a Hatósági Osztály vezetője a felelős.

**13. §**

Ez az ügyrend 2024. október 21. napján lép hatályba.

**Szombathely, 2024. október 21.**

 **(: Kelemen Krisztián :)**

 a Bizottság elnöke

Az ügyrendet a Bűnmegelőzési, Közbiztonsági és Közrendvédelmi Bizottság a …/2024. (X.21.) BKKB számú határozatával fogadta el.